McLaren: Ricciardo csalódottsága nem segít
A McLaren csapatvezetője, Andreas Seidl elhintette, Daniel Ricciardo csalódottsága és frusztrációja hátráltatja a szezont gyengén kezdő ausztrál fejlődését és ezáltal az alakulat fejlődésére is rosszul hat.
A rutinos ausztrál versenyző a tavalyi szezonban csatlakozott a McLarenhez, ahol a gyenge kezdés után a második félévben több biztató eredményt is elért (ő vetett például véget a csapat hosszú évek óta tartó nyeretlenségi szériájának az Olasz Nagydíjon), joggal várhatták tehát tőle azt, hogy 2022-ben ezt a lendületet átmentve a csapattárssal egy szinten teljesít majd.

Az új szezon azonban visszaeséssel indult: Ricciardo az első tizenhárom hétvége során jóformán végig elmaradt a márkatárs, Lando Norristól. Gyengélkedését látva egyre többször felmerül, a McLaren az idény végén búcsút inthet neki.

Nem volt túl jó előjel számára, hogy erre burkoltan az ügyvezető Zak Brown is utalt már. És ha ez még nem lenne elég, nemrég a csapatvezető, Andreas Seidl is „baljóslatúan” nyilatkozott. A német arról beszélt, Ricciardo frusztrációja és csalódottsága neki és a csapatnak sem segít. „Egyértelmű, hogy ha megnézzük, hogyan alakult eddig a szezonja, látjuk, csalódott. Mi is azok vagyunk” – kezdte.

„De végső soron a csalódottság, a frusztráció nem segít. Tovább kell lépni. A legfontosabb az, hogy folytassuk a munkát egyértelmű ambíciókkal. Ezért is fektetünk sok energiát abba csapaton belül, hogy megnézzük, mit tehetünk érte például az autót illetően” – emelte ki.

„Azon dolgozunk, hogy jobban érezze magát az autóban, különösen az időmérőkön, amikor egyértelműen a határokat kell feszegetni. Ő is rengeteg energiát fektet ebbe a mérnökökkel együtt a főhadiszálláson, Wokingban. Szeretnék megtalálni az utolsó százalékokat, melyek időről időre hiányoznak neki” – zárta gondolatát.
F1 Hírek Forma–1